Foto: Hina, Index, U Ime obitelji



UDRUGA "U ime obitelji" organizira međunarodnu konferenciju "Obitelj i škola ključ slobode od ovisnosti", koja se održava pod visokim pokroviteljstvom predsjednice Republike Hrvatske, Kolinde Grabar-Kitarović.



Na konferenciji koja se danas i sutra održava u Zagrebu govorit će, kako se navodi na službenim stranicama, "domaći i strani stručnjaci", a kroz različita predavanja i panele, prisutne bi šarolika ekipa notorne Željke Markić trebala educirati o ovisnostima kao što su alkohol, droga, pornografija, video igre, mobiteli i kocka.



Prema dostupnim informacijama, cilj ovogodišnje konferencije je roditeljima, odgojiteljima i nastavnicima, kao i zainteresiranim građanima, pružiti savjete za prepoznavanje, prevenciju i sprječavanje problema ovisnosti kod djece i mladih. Jedna od zanimljivijih točaka konferencije trebala bi se baviti temom pornografije, odnosno "kako internetska pornografija utječe na mozak adolescenata".



Lani su htjeli razdvojiti dječake i djevojčice u školama



Podsjetimo, prošle godine spomenuta udruga, poznata po članovima koji zastupaju rigidno desničarske ideje i ideologije, organizirala je konferenciju naziva "Obitelj i škola – ključ odgoja za vrijednosti" na kojoj su, između ostaloga, predstavljeni "alternativni modeli obrazovanja". Markićka i njeni istomišljenici tada su pokušali u javnost progurati tezu kako bi bilo lijepo i poželjno razdvojiti učenike na muške i ženske, što bi u prijevodu značilo da dječaci i djevojčice ne bi bili zajedno u istim razredima, već bi bili - razdvojeni.